रांची. खूंटी के ठेकेदार विवेक कुमार मिश्रा से बतौर 50 हजार रुपए रंगदारी मांगने वाले अमित जायसवाल ने शनिवार को कोर्ट में सरेंडर कर दिया। ठेकेदार खूंटी के पिपराटोली में रहते हैं। उन्होंने इस मामले में लालपुर थाने में नामजद प्राथमिकी दर्ज कराई थी। अमित पर आरोप है कि उसने पहले भी एक दवा विक्रेता कुमार विवेक से बतौर रंगदारी दस लाख रुपए मांगे थे और मामला पांच लाख में सैटल हुआ था। इस मामले में भी अमित वांटेड था।
लालपुर पुलिस ने उसके लाज में छापामारी कर एक पिस्टल भी बरामद की थी। लालपुर पुलिस उसे रिमांड पर लेने की योजना बना रही है। लालपुर के थानेदार जितेंद्र सिंह ने बताया कि फरार अमित जायसवाल और उसके दोस्त मो. नईम ने कुछ दिन पहले दवा विक्रेता से रंगदारी मांगी थी। दोनों जब रंगदारी लेने पहुंचे थे, उसी समय मो. नईम को गिरफ्तार कर लिया गया था, जबकि अमित फरार हो गया था।
थानेदार ने बताया कि ये लोग खूंटी के ठेकेदार विवेक से भी रंगदारी मांग रहे थे।रंगदारी नहीं देने पर बुरा अंजाम भुगतने की धमकी भी दी थी। दस हजार रुपए ये लोग ठेकेदार से ऐंठ भी चुके हैं। बाद में ठेकेदार ने प्राथमिकी दर्ज कराई।अमित टीपीसी संगठन के नाम पर रंगदारी मांगता है।
hin_Deva hin_Deva hin_Deva